Prof Fransjohan Pretorius word internasionaal erken as een van die voorste kenners van die geskiedenis van die Anglo-Boereoorlog. Daarom is dit geensins verrassend dat hy versoek is om hierdie A-Z deel 200 van die Amerikaanse reeks oor militêre, politieke en sosiale gebeure in die wêreld, te skryf nie. Die eindredakteur van die reeks, Jon Woronoff, sê in die Voorwoord (pp. viiviii) dat prof Pretorius uitmuntend daarin slaag om dié oorlog, wat gesien word as die voorloper van ander konvensionele sowel as guerrilla oorloë teen kolonialisme in die 20ste eeu vir 'n wyer publiek toeganklik te maak.
Ter inleiding (pp ix-xi) verduidelik Pretorius waarom die benaming "Anglo-Boereoorlog" deur hom gebruik word vir die oorlog wat amptelik tussen die twee Boererepublieke en Brittanje gevoer is. Swartmense was ook militêr, polities en sosiaal-maatskaplik by die oorlog betrek. Duidelike kaarte van die Boere republieke en van sewe van die oorlogsterreine verhoog die waarde van die publikasie. 'n Kronologiese tydlyn (pp xxiii - xxvi) vergemaklik dit vir die leser om die verloop van die oorlog te volg. Dit is maklik om inskrywings op te spoor ('n volledige indeks sou minstens 'n verdere 30 pp beslaan het). Kruisverwysings word in die teks in vet druk aangetoon.
'n Besondere bydrae is die uitvoerige Inleiding (pp xxix -lvii) waar Pretorius die agtergrond en oorsake van die oorlog op 'n weldeurdagte manier uiteensit. Hy gee 'n oorsig van die Anglo-Boereoorlog as sodanig, asook die naweë daarvan. Hierdie volledige inleiding plaas die gebeure klaar in historiese perspektief voordat die skrywer die groot taak aanpak om die oorlog van A tot Z te bespreek en te ontleed. Vanaf die eerste inskrywing: A vir Abrahamskraal (p1) tot by Z vir ondermeer Zululand (p 507) boei hierdie werklik meesterlike en monumentale werk. Die aandag wat aan besonderhede gegee word en die deeglike navorsing wat in Pretorius se besonder toeganklike skryfstyl aangebied word, verdien besondere vermelding. Kenners van die oorlog sal verras word deur nuwe inligting, terwyl nuwe belangstellendes in die oorlog die boek met waardering dwarsdeur sal lees.